L-okkażjoni storika li tagħha niċċelebraw il-festa ta' Ħadd il-Palm – qisha tirrepeti dak li qegħdin ngħixu bħalissa. Ġesù, il-Messija mwiegħed, mill-ftuħ tal-ministeru pubbliku u tad-dinja, mill-ftuħ tal-għadira ta' Kinneret, mill-għoli tal-Muntajna tal-Beatitudni tad-Diskors tal-Muntanja u minn dak tat-Tabor, mill-wisa' tal-Witja tal-Beatitudni, mill-ftuħ tax-'Xatt l-Ieħor', jidħol 'jingħalaq' fil-belt ta' Ġerusalemm. Minn Ġerusalemm jidħol fit-Tempju, fil-Kamra ta' Fuq, fil-Ġnien tal-Ġetsemani, fil-ħabs tal-Palazz tal-Qassis il-Kbir u ta' dak ta' Pilatu, imbagħad fil-qabar! Hu ukoll ingħalaq jew ġie magħluq. Bħalna, fl-għeluq differenti ta' kull wieħed u waħda minna. Imma trid tgħid ukoll kemm kompla jwettaq il-ħidma salvifika tiegħu minn dak l-għeluq! Mill-għeluq tal-qabar, imblukkat mill-blata, issiġillat u mgħasses, sploda fil-qawwa tal-qawmien tant li seta' jidħol fl-għeluq tal-post fejn kienu miġburin id-dixxipli mwerwrin, fl-għeluq tal-qalb ta' Marija minn Magdala, taż-żewġ dixxipli ta' Għemmaws fid-djuq u djieqa ta' qalbhom li ma ħallithomx jagħrfuh, u tad-dixxipli l-oħra wieħed wieħed u waħda waħda. Tgħid din is-sena se joħroġ mill-għeluq tal-qabar biex jinfed l-għeluq tiegħi u tiegħek? Tgħid din is-sena se nħallih jikser is-siġilli fuq il-blat ta' qalbi u ta' ħajti biex jidħol bil-qawwa tal-Ispirtu u tax-Xālôm, speċifikament tiegħu? Dan nawgura lili nnifsi u lilkom hekk kif qegħdin nibdew din il-Ġimgħa tal-Glorja tal-Mulej tagħna! Niltaqgħu nhar il-Ħadd, kmieni filgħodu, ħdejn il-Qabar Vojt!
L-okkażjoni storika li tagħha niċċelebraw il-festa ta' Ħadd il-Palm